AUTOR: P. Milovanović DATUM I VREME: 20.01.2016. 08:00 - 20.01.2016. 08:06

Srpske vaterpoliste tek večeras (20.15, RTS) očekuje prvi pravi ispit na Evropskom prvenstvu jer će se u polufinalu sudariti sa nezgodnim Grcima.

Idemo na postolje: Vaterpolisti Srbije, Foto: Aleksandar Dimitrijević

Do sada je sve išlo rutinski, lagano, s pola gasa, ali protiv Helena, koji su prepoznatljivi po granitnoj odbrani, biće potpuno drugačija priča.

U takav scenario je uveren i bivši reprezentativac Jugoslav Vasović. Juga je u razgovoru za „Alo!“ poručio da će „delfini“ posle velike borbe proći u finale, a otkrio je šta odlikuje ovu generaciju.



- Najveća opasnost za naše momke je što su evropski i svetski prvaci, što igraju kod kuće i što su ih mnogi unapred proglasili prvacima. Ipak, oni se odlično nose s tim pritiskom, nema opuštanja, a ono što izdvaja ovu generaciju od svih ostalih jeste što nema znakova prepotencije - objašnjava Vasović.



Nekadašnji član Partizana i Crvene zvezde očekuje žestoku borbu večeras u dupke punoj „Kombank areni“ uz mali broj golova, pre svega zbog činjenice da je upravo odbrana najjače oružje Grka.



- Grci su naši učenici, njihov trener je bio pomoćnik Nikole Stamenića i oni su najviše od svih usvojili našu školu. Protiv Španije u četvrtfinalu su odigrali impozantno, primili su samo dva gola, fanatični su bili u odbrani, čime su nam dali razlog da se dobro pripremimo. Favoriti smo jer igramo pred našim navijačima, ali daleko od toga da će Grci, koji su postali svetska sila, doći s belom zastavom. Takođe, igra se već 12 dana i polako stiže umor, zbog toga očekujem da meč neće obilovati golovima - objašnjava Jugoslav.



Vaterpolo reprezentativac koji se 2000. godine okitio bronzom na Olimpijskim igrama u Sidneju nema dilemu šta je najjače oružje „delfina“.



- Naša prednost je što rivali ne znaju odakle im preti opasnost, ne zavisimo od pojedinca, već smo tim. Zato je teško igrati protiv nas jer od Prlainovića, Pijetlovića, Filipovića, do golmana Mitrovića, svi mogu da reše meč - zaključio je Vasović.

Juga Vasović , Foto: Dušan Milenković